جمهورباشقانی رجب طیب اردوغان، بؤلگه‌ده باریش تامین اولونماسی اوچون تورکیه و ایرانین بیرلیکده آتابیله‌جگی چوخ آددیم اولدوغونو دئدی.
اردوغان، رسمی گؤروشمه‌لر اوچون باشکند آنکارایا گلن ایران پرزیدنتی حسن روحانی ایله جمهورباشقان‌لیغی ساراییندا "تورکیه-ایران یوکسک سویه‌لی امکداش‌لیق شوراسی بئشینجی توپلانتی‌سینا" باشقانلیق ائتدی.
سونرا ایکیلی اورتاق مطبوعات کنفرانسی دوزنله‌دی.
اردوغان مطبوعات کنفرانسین‌دا چیخیشیندا،
"بؤلگه‌میزده باش وئره‌ن چاتیشمالارین سونا چاتدیریلماسی، باریش اورتامینین تاسیسی اوچون تورکیه و ایرانین بیرلیکده آتابیله‌جگیمیز چوخ آددیملار وار" دئدی.
اؤلکه‌سینین و بؤلگه‌نین ثابیتلیگینی و گوونلیگینی هدف آلان هئچ بیر اولوشوما مسامحه گؤسترمدیکلرینی، گؤسترمیه‌جکلرینی ایفاده ائد‌ن اردوغان،
"بو قونودا ایرانلا امکداشلیغیمیزی آرتیراراق داوام ائتدیرمک و قارشیلاشدیغیمیز اورتاق هدفلری دفع ائتمک نقطه‌سین‌ده ایراده‌میز تام‌دیر" شکلینده دانیشدی.
ایرانا قارشی تحریملره قارشی بو اؤلکه‌نین یانین‌دا دورماغا داوام ائد‌جکلرینی بیلدیره‌ن اردوغان،
"ایرانا قارشی حاق‌سیز گؤردوگوموز باسقیلارین آرتدیغی بو دؤورده، قارداش ایران خالقینین یانین‌دا دورماغا داوام ائدجییک. آمریکا بیرلشمیش دؤولتلرینین ایرانا قارشی تحریم قرارینین بؤلگه گوونلیگینی و ثابیتلیینی تهلوکه‌یه آتدیغینی، تورکیه اولاراق بو قرارلاری دستکله‌مه‌دیگیمیزی بیر داها وورغولاییرام" دئیه دانیشدی.
ایران پرزیدنتی روحانی ایسه، اؤلکه‌سی ایله تورکیه آراسینداکی ایلیشکیلرین تملینین، اورتاق چیخارلار، باریش، قالخینما و بؤلگه‌نین قالخینماسی اوزرین‌ده قورولدوغونو قید ائد‌رک،
"هئچ بیر اوچونجو اؤلکه بو قونشولوق، قارداش‌لیق و صمیمی ایلیشکیمیزی پوزابیلمز"  دئدی.
ایکی اؤلکه آراسین‌دا اقتصادی امکداشلیغین گلیشمه‌سی اوچون یاخشی بیر گؤروشمه گئچیریلدیگینی بیلدیره‌ن روحانی،
"ایکی اولکه آراسینداکی امکداش‌لیق قونولاری، بؤلگه‌سل، اولوسلارآراسی قونولاری مذاکیره ائتدیک، مثبت قونولار دانیشدیق" ایفاده‌لرینی ایشلتدی.
قوناق پرزیدنت، آمریکانین ایرانا تطبیق ائتدیگی "بیر طرف‌لی، ظالمجه تحریملر" قارشیسینداکی قطعی و آچیق توتوملاری دولاییسییلا دا اردوغانا تشکر ائتدی.
